**Vedborere** (Melandryidae) er en familie av biller som er knyttet til død ved og til sopper som vokser på denne. Familien er ganske artsrik, med rundt 1200 kjente arter, 20 arter er funnet i Norge, men de fleste av dem er forholdsvis sjeldne. Noen grupper som tidligere ble regnet til denne familien er nå overført til familien løvsoppbiller (Tetratomidae).

Utseende
--------

Små til middelsstore (1,2 – 20 mm) biller, kroppsformen varierer mellom kort oval og ganske langstrakt. Oversiden er vanligvis hvelvet og mer eller mindre kledt med fine hår. På farge er de gjerne svarte eller brunlige, men det finnes også noen ganske fargerike arter. **Hodet** er temmelig lite, med store fasettøyne. Antennene består av 10 ledd og varierer i lengde fra litt lengre enn hodets bredde til nesten så lange som kroppen. De er trådformede, sagtakkede eller svakt kølleformede. Hos noen grupper er det ytterste leddet på maksillarpalpene (munnfølerne) sterkt utvidet og mer eller mindre økseformet. **Brystskjoldet** (pronotum) varierer mye i form, men er som oftest i alle fall noe tilsmalnet framover. Ved roten er det gjerne to korte, men dype lengdefurer. **Dekkvingene** er vanligvis nokså avlange og parallellsidige, men kan også være brede og ovale. Noen, som slekten *Melandrya*, har tydelige punktrekker, men de fleste mangler dette. Overflaten på dekkvingene er ofte dekket av kraftig mikroskulptur og derfor ganske matt. **Beina** er forholdsvis lange, baklårene er ofte kraftig fortykkede og bakleggene krumme. Leggene (tibiae) har ofte to ganske store og mer eller mindre sagtakkede sporer, særlig på bakbeina. For- og mellomføttene er fem-leddete, bakføttene fire-leddete. De ulike gruppene er ganske ulike på utseende. Slekten *Melandrya* er ganske store og kraftige, svarte biller som kan ligne på enkelte skyggebiller (Tenebrionidae), mens slektene *Orchesia* og *Abdera* er små og avlange, og ligner sterkt på blomsterbiller (Scraptiidae), men kan skilles fra disse på at dekkvingene har lyse tverrbånd. Slekten *Osphya* ligner sterkt på noen arter i familien bløtvinger (Cantharidae), bortsett fra at dekkvingene er harde. **Larvene** er avlange, jevnbrede med ganske tynn, lys hud. Kroppen har en del oppstående, fine børster. På det bakerste leddet sitter det er par oppoverrettede kroker. Beina er ganske korte og kraftige, hodekapselen stor og bred med forholdsvis lange, fire-leddete antenner.

Levevis
-------

Disse billene lever i død ved, eller i døde poresopper (kjuker) som vokser på denne. Larvene kan være rovdyr. De voksne billene er aktive og løper raskt i skjul om man fjerner barkstykket de satt under. Noen av de mindre artene kan også hoppe ganske langt. Siden vedborerne er avhengige av død ved trives de best i lite hogstpåvirkede skoger, og noen av artene er regnet som typiske urskogsinsekter. En god del av artene i denne gruppen er regnet som utryddingstruede. For eksempel er arten *Phryganophilus ruficollis*, som i Norge bare er kjent fra Lierne i Nord-Trøndelag, regnet som sterkt truet på grunn av habitatødeleggelser.

Systematisk inndeling / norske arter
------------------------------------

 *Orchesia fasciata*
 *Ctenoplectron vittatum*
**Treliste**
* Ordenen biller, Coleoptera
	+ Underordenen Polyphaga
		- Gruppen (infraorden) Cucujiformia
			* Overfamilien heteromerer, Tenebrionoidea Latreille, 1802
				+ Familien **vedborere**, Melandryidae Leach, 1815
					- Underfamilien vedborere, Melandryinae Leach, 1815
						* Stammen Orchesiini Lacordaire, 1859
							+ Slekten *Orchesia* Latreille, 1807
								- *Orchesia micans* (Panzer, 1794)
								- *Orchesia luteipalpis* Mulsant & Guillebeau, 1857
								- *Orchesia minor* Walker, 1837
								- *Orchesia fasciata* (Illiger, 1798)
								- *Orchesia undulata* Kraatz, 1853
						* Stammen Serropalpini Latreille, 1829
							+ *Anisoxya fuscula* (Illiger, 1798)
							+ *Abdera affinis* (Paykull, 1799)
							+ *Abdera flexuosa* (Paykull, 1799)
							+ *Abdera triguttata* (Gyllenhal, 1810)
							+ *Phloiotrya rufipes* (Gyllenhal, 1810)
							+ *Xylita laevigata* (Hellenius, 1786)
							+ *Serropalpus barbatus* (Schaller, 1783)
						* Stammen Hypulini Seidlitz, 1875
							+ *Hypulus quercinus* (Quensel, 1790)
							+ Slekten *Madelinia* Alekseev & Pankowski, 2020
							+ *Zilora ferruginea* (Paykull, 1798)
						* Stammen Melandryini Leach, 1815
							+ *Melandrya caraboides* (Linnaeus, 1761)
							+ *Melandrya barbata* (Fabricius, 1787)
							+ *Melandrya dubia* (Schaller, 1783)
							+ *Phryganophilus ruficollis* (Fabricius, 1798)
					- Underfamilien hoftevedborere, Osphyinae Mulsant, 1856
						* *Conopalpus testaceus* (Olivier, 1790)
						* *Osphya bipunctata* (Fabricius, 1775)

Referanser
----------

1. ↑  *Melandryidae* hos ITIS
2. ↑  «Artsdatabankens artsopplysninger». Artsdatabanken. 16. oktober 2020. Besøkt 16. oktober 2020.
3. ↑  «Artsdatabankens navneopplysninger med artstre». Artsdatabanken. 16. oktober 2020. Besøkt 16. oktober 2020.

Kilder
------

* Silfverberg, H. 1992. *Enumeratio Coleopterorum Fennoscandiae, Daniae et Baltiae* (Liste over Nordens biller). Helsinki.

Eksterne lenker
---------------

* *Melandrya caraboides* (foto: Sabine Jelinek):. *Melandrya dubia*:. *Orchesia* sp.: .*Orchesia undulata*: [*død lenke*]. Larve:
* (en) *vedborere* – oversikt og omtale av artene i WORMS-databasen Rediger på Wikidata

* (en) *vedborere* i Encyclopedia of Life Rediger på Wikidata

* (en) *vedborere* i Global Biodiversity Information Facility Rediger på Wikidata

* (no) *vedborere* hos Artsdatabanken Rediger på Wikidata

* (sv) *vedborere* hos Dyntaxa Rediger på Wikidata

* (en) *vedborere* hos Fauna Europaea Rediger på Wikidata

* (en) *vedborere* hos Fossilworks Rediger på Wikidata

* (en) *vedborere* hos Fossilworks Rediger på Wikidata

* (en) *vedborere* hos ITIS Rediger på Wikidata

* (en) *vedborere* hos NCBI Rediger på Wikidata

* (en) *Kategori:Melandryidae* – bilder, video eller lyd på Wikimedia Commons Rediger på Wikidata

|  |  |
| --- | --- |
| Oppslagsverk/autoritetsdata | Encyclopædia Britannica
 |